《园中海棠盛开招静专从妹小饮》
清代·曾懿

几日春阴浓，海棠睡已足。和风洒然来，花气蒸入幕。

开帘惜无香，秾艳早夺目。绛萼含葳蕤，清影颤扑簌。

宛如红霞红，不枉绿章绿。容颜本无偶，观者苦多俗。

幸有故人来，相与诉衷曲。握手谈新诗，开樽倒金谷。

对此良辰景，惟有醉醽醁。君醉傥欲眠，抱此花魂宿。

作者简介：曾懿，字伯渊，一字朗秋，华阳人。太仆卿咏女，宛平光绪己卯举人、湖南提法使袁学昌室。有《古欢室诗词集》。